《史庆臣贫甚汤朝美士美以书招之作诗以饯其行》
宋代·周孚

愤时胆如斗，论事须磔猬。阅人习熟中，见子差吐气。

十年卧岷峨，一芥视富贵。只今五穷迫，叹息一饱未。

子才固崎嵚，渠眼亦髣髴。黄金贱钟期，此语可歔欷。

中山两公子，好义吾所畏。深憎泾渭杂，屡斥蜩螗沸。

尺书独唤子，如子亦差慰。相从一语合，肯顾百金费。

孤松危欲死，莫惜加灌溉。向来监河侯，吾惭可胜讳。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。